Stad Kaapstad vra ondernemings om strafregtelike sake oop te maakDié foto is wyd op sosiale media versprei oor betogings in Kaapstad se middestad op 26 Oktober 2016 (Foto via @helenzille, Twitter; Fotograaf onbekend) Die Stad Kaapstad het ondernemings en inwoners versoek om strafregtelike sake aanhangig te maak teen studentebetogers wat motors beskadig en verskeie winkels Woensdag in die middestad geplunder het. JP Smith, burgemeesterskomiteelid vir veiligheid en sekuriteit, het gesê ses mense is in hegtenis geneem toe chaos tydens ŉ optog na die parlement uitgebreek het waar studente vir gratis hoër onderrig betoog het. Hy het gesê vier van die betogers sal tereg staan op aanklagte van openbare geweld en twee op aanklag dat hulle ŉ polisiebeampte aangerand het. “Die Stad Kaapstad se veiligheid- en sekuriteitsdirektoraat is bewus van een wetstoepassersvoertuig, vier metropolisievoertuie, twee polisievoertuie, een MyCiTi-bus, een privaat voertuig, ŉ onbekende getal Golden Arrow-busse en ŉ getal geboue in die parlementêre distrik wat deur betogers beskadig is.” Duisende studente het deur die middestad geloop terwyl Pravin Gordhan, minister van finansies, sy mediumtermynbegrotingstoespraak gelewer het en aangekondig het dat ŉ bykomende R17 miljard oor die volgende drie jaar beskikbaar gemaak sal word vir tersiêre instansies. Smith het gesê beeldmateriaal van die betoging sal gebruik word om oortreders te identifiseer en te vervolg. Hy het gesê skoonmaakbedrywighede sal “so vinnig as wat hulpbronne dit toelaat”.